Puik sleeptuig, maar…(Foto: Brendon Staniforth/Maroela Media) Diegene wat woonwaens of groot sleepwaens trek, weet dat elkeen maar sy lysie voorvereistes het. Ek hou byvoorbeeld van lekker sterk wringkrag, ŉ ratkas wat mooi vasskop in ŉ rat en nie baie rondsoek nie, asook lekker sterk agtervering sodat die wa nie te veel aan die voertuig rondtrek nie. Ons het onlangs ŉ geleentheid gehad om die woonwa van Pretoria af Suidkus toe te sleep – Port Edward spesifiek. Ons het ŉ langnaweek by TO Strand bespreek. Ons gekose trekperd is Isuzu se nuwe mu-X – ŉ 3.0TD- Onyx 4×4 om spesifiek te wees. ŉ Pragtige rooi een. Sewe sitplekke en ŉ 3 500 kg-sleepkapasiteit … perfek. Vroegoggend vertrek ons uit Pretoria. Die eerste 100 km het baie bulte om te klim, en my 1992 Sprite SuperSport is maar oud, so hy word slegs teen 100 km/h getrek. Die agterste vering op die mu-X is puik. Sag genoeg om gemaklik te wees, maar lekker styf genoeg dat die gewip van die woonwa hom nie rondstoot nie. Die 3.0-viersilinderturbodieselenjin bied ŉ indrukwekkende 140 kW en 450 Nm. Die wringkrag is beskikbaar tussen 1 600 en 2 600 r/min – ŉ mooi gleuf vir sleepspoed in sesde rat. Die mu-X maak gebruik van ŉ 6-spoed-wringkragomsitter- outomatiese ratkas, ook lieflik vir sleep. Die wringkragomsitter skop mooi vas kort ná mens wegtrek, en die ratkas doen die res van die werk. Ek sal byvoeg – vir sleep teen 100 km/h is die sesde rat hopeloos te lank en die omwentelinge val gereeld te laag, dan skop hy terug vyfde toe. Dit kan steurend raak. Vir diegene wat 105 na 110 km/h sleep, is hy baie beter, soos ek agtergekom het op pad terug Pretoria toe. (Foto: Brendon Staniforth/Maroela Media) Die Isuzu se sitplekke is lekker gemaklik. Die leerbekleedsel is van ŉ goeie gehalte, en almal het ŉ gaatjie. Die oudste kind is in die derde ry langs die yskassie en dit is sy werk om almal se verversings aan te gee. Die middel een sit links agter, in die middelste ry, en die jongste direk agter my, want sy word soms karsiek. Ek weet nie hoekom nie, maar dit help wel. Ons het 780 km gesleep tot op TO Strand. Dit het sowat 10 uur geneem met ons blaaskanse vir die kleedkamers en ŉ ontbyt. Die Isuzu het hom puik gedra en 11,7 ℓ/100 km gehandhaaf oor die 780 km. Die 790 km terug Pretoria toe het nóg gladder verloop ondanks die wilde verkeer. Ons het plek-plek effens vinniger gesleep, want daar het nie ŉ windjie gewaai nie en die Sprite en Isuzu het mooi hul ritme gevind op so 105 km/h. Die 790 km huis toe het 11,5 ℓ/100 km gebied – werklik goed. Daar is egter net een kwaal – en ek dink Isuzu sal dit kan regstel. Wanneer mens die spoedkontrole gebruik, kan mens nie die ratkas in sy handratmodus gebruik nie. Dit is sleg, want ek sou graag die ratkas in vyfde rat wou sit en die spoedkontrole stel na 100 km/h, dan hoef hy nie heeltyd vir die regte rat rond te snuffel nie. Hy het wel beter in sesde rat gebly toe ek 105 km/h gesleep het. Ek sal die mu-X só opsom: Dit is ŉ mooi voertuig. Hy het sewe sitplekke, en die derde ry se meganisme werk beter as dié op ŉ Toyota Fortuner. Sy vering is puik vir sleep en sy enjin voorwaar bitter sterk. Ongelukkig raas die enjin heelwat teenoor sy mededingers, maar party mense hou van daai “bakkie”-geluid. Isuzu het ŉ rateltaai reputasie vir betroubaarheid, so dis nog ŉ pluspunt. My enigste twee kwale is daai spoedkontrole en sy prys is effens kwaai teenoor sy direkte mededingers. Die reeks lyk só: Die reeks word gedek deur ŉ 5 jaar/120 000 km-waarborg en 5 jaar/90 000 km-diensplan. (Foto: Verskaf) Die kompetisie lyk só: 5 jaar/ 90 000 km- diensplan 9-dienste- diensplan Diensplan opsioneel Al vier mededingers is werklik puik opsies. Ek sal byvoeg dat die Isuzu die sterkste sleepkapasiteit het teen 3 500 kg. Die Ford se binneruim is in ŉ ander klas teenoor al die Japannese modelle. Gaan toetsbestuur almal – een gaan jou hart roer.